钦定古今图书集成/明伦汇编/官常典/第467卷 > 王元邈
## 钦定古今图书集成/明伦汇编/官常典/第467卷 > 王元邈

按《南齐书王元载传》：“元载弟元邈，字彦远，初为骠骑
行军参军，太子左积弩将军，射声校尉。泰始初，迁辅
国将军、清河广平二郡太守、幽州刺史。青州刺史沈
文秀反，元邈欲向朝廷，虑见掩袭，乃诣文秀，求安军
顿。文秀令顿城外，元邈即立营垒，至夜拔军南奔赴
义。比晓，文秀追不复及。明帝以为持节都督青州、青”
州刺史，将军如故。太祖镇淮阴，为帝所疑，遣书结元
邈。元邈长史房叔安劝元邈不相答和。罢州还，太祖
以经途令人要之，元邈虽许，既而严军直过，还都启
帝，称太祖有异谋，太祖不恨也。昇明中，太祖引为骠
骑司马、冠军将军、太山太守。元邈甚惧，而太祖待之
如初。迁散骑常侍、骁骑将军，冠军如故。出为持节、都
督梁、南秦二州军事、征卤将军、西戎校尉、梁、南秦二
州刺史。兄弟同时为方伯，封河阳县侯。建元元年，进
号右将军，侯如故。亡命李乌奴作乱梁部，陷白马戍。
元邈率东从七八百人讨之，不克，虑不自保，乃使人
伪降乌奴，告之曰：“王使君兵众羸弱，弃伎妾于城内，
携爱妾二人去已数”日矣。乌奴喜，轻兵袭州城，元邈
设伏击破之，乌奴挺身走。太祖闻之曰：“元邈果不负
吾意遇也。”还为征卤将军、长沙王后军司马、南东海
太守，迁都官尚书。世祖即位，转右将军、豫章王太尉
司马。出为冠军将军、临川内史，秩中二千石。还为前
军司徒司马、散骑常侍、太子右率。永明七年，为持节、
都督兖州缘淮军事、平北将军、兖州刺史。未之任，转
大司马，加后将军。八年，转太常，迁散骑常侍、右卫将
军。出为持节、监徐州军事、平北将军、徐州刺史。十一
年，建康莲华寺道人释法智与州民周盘龙等作乱，
四百人夜攻州城西门，登梯上城，射杀城局参军唐
颖，遂入城内。军主耿虎、徐思庆、董文定等拒战。至晓，
元邈率百馀人登城便门奋击，生擒法智、盘龙等，元
邈坐免官。郁林即位，授抚军将军，迁使持节、安西将
军、历阳南谯二郡太守。延兴元年，加散骑常侍，寻转
中护军。高宗使元邈往江州杀晋安王子懋，元邈苦
辞不行。及遣王广之往广陵取安陵王子敬，元邈不
得已，奉旨给鼓吹置佐。建武元年，迁持节、都督南兖
兖徐青冀五州军事、平北将军、南兖州刺史，转护军
将军，加散骑常侍。四年卒，年七十二。赠安北将军、雍
州刺史，谥曰壮侯。